Hvorfor er prisændringen større for kunder i det tidligere N1 Hillerød?
Elnettet omkring Hillerød var frem til 2021 et selvstændigt elnet, som hed N1 Hillerød A/S. Området dækker ca. 110 km elnet og 16.000 kundeforhold. Den altoverskyggende årsag til, at vi ændrer i tarifferne, er den ekstraordinært høje elpris, som påvirker vores omkostninger til nettab. I forhold til det tidligere N1 Hillerød er prisændringerne den 1. januar 2023 tidsmæssigt sammenfaldende med, at abonnement og tariffer endvidere harmoniseres for kunderne i dette område. Ved fusionen mellem N1 Hillerød og Radius, fik vi myndighedernes godkendelse til at have geografisk differentierede – lavere – priser i N1 Hillerøds område i en periode efter at selskaberne var sammenlagt. Denne godkendelse er tidsbegrænset til 1. januar 2023, derfor skal priserne harmoniseres nu, så kunderne behandles ens i hele Radius’ netområde. Kunderne i det tidligere N1 Hillerød område vil derfor opleve en større prisstigning, da harmoniseringen og den generelle prisforhøjelse sker samtidigt I det tidligere N1 Hillerød bestod den samlede elregning af abonnement og tariffer samt betaling til det ”overordnede” elnet – som dækkede over Radius omkostninger til eldistribution på de højere spændingsniveauer. Denne ’ekstra’ betaling er nu inkluderet i nettariffen. Abonnement og tariffer forblevet uændret i hele 2022, i en periode hvor mange andre elnetselskaber har sat priserne op til flere gange.